**Trezită-s din visare...**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trezită-s din visare...

Dispare iute ora şi ziua-i tot mai mică,

Iar soarele aţipeşte, părând că-i obosit,

Din umezeala văii un abur se ridică,

Apoi dispare-n zare, de vânturi risipit.

Trezită-s din visare de-o ramură la geam

Pe care o rândunică a poposit o clipă,

Aud singura frunză- „Ca mamă îţi eram,

Te-adăposteam în noapte, ferind a ta aripă.”

„O, frunză, biată frunză, îi spuse rândunica,

Curând vei fi alături de iarba cea uscată,

Te-aşteaptă de-adăpost, broscuţa şi furnica

Să le fereşti de brumă şi apa îngheţată.”

Tresare biata frunză, se uită-n jur cu jale,

Căci ale ei surate deja sunt gros covor,

Ar vrea cumva să scape de ploaia în rafale

Şi poate rândunica să-i fie de-ajutor.

Dar când să îi vorbească, n-o mai zări alături,

Ci sus pe bolta tristă, în zbor neabătut,

Oftă privind cu jind la păsările-n stoluri

Şi-al ei suspin ajunse doar un ecou tăcut.

Când vântul fără milă pe suflu o atinse

Se legănă învinsă, plutind pe ultim drum,

Lumina din nervuri încet, încet se stinse

Şi ea se aşeză, să dormă-n veci de-acum.